**БСК С ИСКАНЕ КЪМ МИНИСТЪРА НА ИКОНОМИКАТА И ИНДУСТРИЯТА ЗА СПЕШНА РЕВИЗИЯ И НАМАЛЯВАНЕ НА АДМИНИСТРАТИВНИТЕ РЕЖИМИ**

Министерството на икономиката и индустрията трябва приоритетно да работи за намаляване на административната тежест и регулациите върху бизнеса. За това настоя ръководството на Българската стопанска камара на среща с министър Никола Стоянов. В срещата участваха председателят на УС на БСК Добри Митрев, съветникът на председателя Виолина Накова и директорът на “Център предприемачество” Силвия Тодорова.

“Бизнесът, и в частност индустрията, се нуждаят от предвидимост и постоянство на регулаторната среда, за да могат да осъществяват инвестиционните си програми, да продължават развитието и дейността си, включително за благополучието на работниците и служителите си и цялото общество. В момента те работят в среда с над 900 регулаторни режима, които отнемат значителни времеви и човешки ресурси за спазването им”, каза председателят на УС на БСК Добри Митрев в началото на срещата.

Анализът на БСК сочи, че в България има над 113 лицензионни, 369 разрешителни, 293 регистрационни, 43 уведомителни и 145 удостоверителни режима. От тази гледна точка Българска стопанска камара отправи 6 конкретни предложения:

1. Създаване на постоянен ангажимент на съответните министерства и административни структури за **преглед на действащите режими и процедури за прилагането им** (в съответствие със ЗОАРАКСД) с цел облекчаване и опростяване на регулаторната среда за бизнеса.
2. Реорганизация и **структуриране на работата на търговските представители** на България в чужбина за по-ефективно и целенасочено спомагане за осъществяване на търговски контакти на български предприятия и насърчаване на износа.
3. С оглед избягване на забавяния и спиране на работата на Междуведомствената комисия за експортен контрол и неразпространение на оръжията за масово унищожение и Междуведомствения съвет, в Правилника за прилагане на ЗЕКПСОИТДУ **задължително да се посочат като членове на органа длъжностите на лицата от съответните институции, които участват в състава**.
4. Създаване на необходимите условия и популяризиране на възможностите за **участие на инвеститори в индустриалните паркове** на Република България и уреждане на заварените положения.
5. **Административно подпомагане на МСП** чрез ИАМСП.
6. Осигуряване на еднозначна **електронна идентификация на лицата, представляващи (управляващи) МСП** за взаимоотношенията им с администрацията на национално и местно ниво.

“Процесът на „добро регулиране“се превръща във формалност на ниво ЕС, изразено и в писмо на BusinessEurope, чийто член е Българска стопанска камара, а ние считаме, че с малки усилия заедно можем да спестим огромни усилия и дълго чакане за бизнеса”, допълни още председателят на БСК, връчвайки писмото с исканията на бизнеса на министър Никола Стоянов.